
În Cauza Ianoş împotriva României,
Curtea Europeană a Drepturilor Omului (Secţia a treia), reunită într-o cameră compusă din Josep Casadevall, preşedinte, Corneliu Bîrsan, Alvina Gyulumyan, Egbert Myjer, Ineta Ziemele, Luis López Guerra, Mihai Poalelungi, judecători, şi Santiago Quesada, grefier de secţie,
după ce a deliberat în camera de consiliu, la 21 iunie 2011,

pronunţă prezenta hotărâre, adoptată la aceeaşi dată:

PROCEDURA

1. La originea cauzei se află cererea nr. 8258/05 îndreptată împotriva României, prin care un resortisant al acestui stat, domnul Daniel Ianoş („reclamantul”), a sesizat Curtea la 18 februarie 2005 în temeiul art. 34 din Convenţia pentru apărarea drepturilor omului şi a libertăţilor fundamentale (Convenţia).

2. Reclamantul a fost reprezentat de domnul Ioan Dan, avocat în Bucureşti. Guvernul român (Guvernul) a fost reprezentat de agentul guvernamental, domnul Răzvan‑Horaţiu Radu, din cadrul Ministerului Afacerilor Externe.

3. Reclamantul s-a plâns că a fost supus unor rele tratamente de către un ofiţer de poliţie şi că ancheta asupra incidentului nu a luat în considerare probe relevante. Acesta s-a plâns, de asemenea, de casarea printr-un recurs în anulare a hotărârii definitive prin care i se acordau despăgubiri.

4. La 5 decembrie 2007, preşedintele Secţiei a treia a hotărât să comunice Guvernului cererea. De asemenea, s-a hotărât că admisibilitatea şi fondul cauzei vor fi examinate împreună (art. 29 § 3).

ÎN FAPT

I. Circumstanţele cauzei
5. Reclamantul s-a născut în 1976 şi locuieşte în Timişoara.

A. Pretinsele rele tratamente aplicate reclamantului
6. În seara zilei de 12 mai 2001, după ora 9 p.m., şapte ofiţeri de poliţie mascaţi, membri ai forţelor speciale de intervenţie, au oprit un automobil în care reclamantul era pasager. Poliţiştii căutau un grup de persoane bănuite de comiterea unor infracţiuni.

7. Potrivit reclamantului, poliţiştii i-au scos din maşină pe cei cinci pasageri într-un mod violent, i-au ţinut la pământ şi le-au pus cătuşe. Reclamantul a mai afirmat că unul dintre mascaţi l-a lovit cu pumnul, din spate, în partea stângă a toracelui. În acel moment, l-a recunoscut pe agresor ca fiind B.F., cu care mai avusese o altercaţie în urmă cu doi ani.
8. Poliţiştii şi-au dat seama că persoanele oprite nu erau suspecţii pe care îi căutau şi i-au eliberat la scurt timp după ce au ajuns la sediul poliţiei. Reclamantul susţinea că B.F. a afirmat: „Nu erai programat pentru astăzi, dar aşa s-a nimerit; vezi, măi fraiere, că s-a întors roata?”.
În timpul reţinerii, reclamantul s-a plâns de dureri de stomac.

9. A doua zi, la ora 1:05 a.m., reclamantul s-a dus la spital plângându-se de dureri de stomac. Medicul de gardă a notat existenţa unui edem difuz post-traumatic în zona abdominală, dar a considerat că nu era necesară intervenţia chirurgicală în acel moment.

10. Întrucât starea i s-a agravat, reclamantul s-a întors la spital în data de 15 mai 2001 la ora 0:50 a.m. A fost operat de urgenţă pentru ruptură de splină şi i s-a extirpat acest organ. A rămas internat până la 22 mai 2001.
La 23 mai 2001, medicul legist l-a examinat pe reclamant şi a întocmit un raport în care menţiona că acesta suferise o ruptură de splină. A considerat că reclamantului îi erau necesare 25 de zile pentru recuperare. A mai constatat că leziunea a constituit un pericol pentru viaţa reclamantului, că ar fi putut data din 12 mai şi ar fi putut fi cauzată de lovirea reclamantului cu un obiect dur.
B. Anchetele asupra acuzaţiilor de rele tratamente
11. Reclamantul a formulat o plângere penală împotriva lui B.F., pe care l-a acuzat că i-a pus în pericol grav integritatea corporală. Acesta a cerut despăgubiri.

12. Parchetul Militar de pe lângă Tribunalul Militar Timişoara a declanşat o anchetă. Acesta a luat declaraţii de la reclamant, B.F. şi alte persoane prezente în data de 12 mai 2001. Doi pasageri din maşină şi un ofiţer de poliţie au declarat că l-au auzit pe B.F. spunându-i reclamantului: „Nu erai programat pentru astăzi, dar aşa s-a nimerit”. Acelaşi ofiţer de poliţie a declarat că l-a mai auzit pe B.F. spunând: „Vezi, măi fraiere, că s-a întors roata”. Unul dintre pasageri a declarat că l-a văzut pe B.F. lovindu-l pe reclamant, iar alţi doi pasageri au declarat că l-au auzit pe reclamant ţipând de durere. Ceilalţi ofiţeri de poliţie au negat că l-ar fi văzut pe B.F. lovindu-l pe reclamant.
13. La 17 mai 2002, Institutul de Medicină Legală Timişoara, consultat de procuror, a confirmat că ruptura de splină ar fi putut fi cauzată de o lovitură în abdomen.

14. La 24 septembrie 2002, parchetul l-a trimis în judecată pe F.B. pentru punerea în primejdie a integrităţii corporale a reclamantului şi pentru purtare abuzivă.

15. Reclamantul a intervenit în proces în calitate de parte civilă.

16. La 30 octombrie 2002, Tribunalul Militar Timişoara a strămutat cauza la Tribunalul Timiş, în conformitate cu legislaţia privind demilitarizarea poliţiei.

Tribunalul a ascultat declaraţiile date de reclamant şi cinci martori, trei dintre aceştia fiind ofiţeri de poliţie. Au fost prezentate mai multe înscrisuri ca probe la dosar.
17. La 28 mai 2003, tribunalul a considerat că probele aflate la dosar dovedeau că agresiunea avusese loc şi că exista o legătură de cauzalitate directă între agresiune şi problemele de sănătate ale reclamantului. Prin urmare, instanţa l-a găsit pe B.F. vinovat de învinuirile aduse şi l-a condamnat la 2 ani şi 6 luni de închisoare. De asemenea, B.F. a fost obligat să plătească reclamantului 100 000 000 lei româneşti cu titlu de prejudiciu moral.

18. B.F. a declarat apel împotriva hotărârii tribunalului.

19. La 20 octombrie 2003, Curtea de Apel Timişoara a schimbat hotărârea respectivă cu motivarea că nu existau suficiente probe la dosar pentru a dovedi că B.F. l-a agresat pe reclamant sau pentru a stabili cauza vătămării acestuia.

Instanţa a reţinut că incidentul avusese loc în împrejurări în care reclamantului i-ar fi fost imposibil să îl recunoască pe presupusul său agresor: totul s-a întâmplat foarte rapid, vizibilitatea era precară, iar poliţiştii purtau costume de intervenţie şi măşti. Instanţa a considerat că reclamantul s-ar fi putut răni singur când a fost scos din maşină – iar B.F. nu participase la operaţiunea respectivă – sau chiar anterior incidentului cu poliţia. Instanţa a considerat că probele aflate la dosar indicau că B.F. fusese şoferul uneia dintre cele două maşini de poliţie implicate în incident şi că, în virtutea funcţiei sale, era răspunzător de asigurarea protecţiei colegilor săi; în această calitate, nu fusese implicat în scoaterea reclamantului şi a celorlalte persoane din maşină.
De asemenea, instanţa a considerat că ancheta nu a fost efectuată în mod corespunzător, că procurorul nu a fost în măsură să identifice şi alţi martori, în special trecători care s-ar fi aflat în zona în care a avut loc incidentul.

20. Reclamantul a formulat recurs. Prin hotărârea definitivă din 24 martie 2004, Înalta Curte de Casaţie şi Justiţie, Completul de 3 judecători, a casat decizia curţii de apel şi a confirmat hotărârea tribunalului.

Înalta Curte a considerat că vina lui B.F. era dovedită de declaraţiile concordante ale martorilor, inclusiv cea dată de un ofiţer de poliţie. Înalta Curte a concluzionat că B.F. l-a lovit pe reclamant drept răzbunare pentru conflictul lor anterior şi că niciun aspect al evenimentelor din 12 mai 2001 nu justifica o asemenea agresiune violentă.
C. Recursul în anulare împotriva deciziei definitive
21. B.F. a solicitat intervenţia Procurorului General pentru anularea deciziei definitive printr-un recurs în anulare. Procurorul General a formulat recursul în anulare considerând că Înalta Curte de Casaţie şi Justiţie a comis erori grave la evaluarea probelor.

22. La 15 noiembrie 2004, Înalta Curte de Casaţie şi Justiţie, Completul de 9 judecători, a examinat recursul în anulare, a casat decizia definitivă şi a retrimis dosarul cauzei la Parchetul de pe lângă Tribunalul Timiş pentru continuarea anchetei.

Înalta Curte de Casaţie şi Justiţie a constatat că, în cauză, condamnarea lui B.F. se baza în mare parte pe declaraţiile pasagerilor, în detrimentul versiunii poliţiştilor asupra evenimentelor, care indicaseră că nu existase niciun contact fizic între B.F. şi reclamant. Instanţa a considerat că procurorul ar fi trebuit să extindă ancheta pentru a stabili dincolo de orice îndoială cine l-a vătămat pe reclamant. Procurorul ar fi trebuit să îi chestioneze şi pe trecători, care ar fi putut oferi o versiune nepărtinitoare asupra incidentului.
Decizia a rămas definitivă.

D. Noile anchete asupra acuzaţiilor de rele tratamente
23. Procurorul a început o nouă anchetă. Acesta a reexaminat evenimentele din 12 mai, a luat declaraţii de la reclamant şi poliţiştii implicaţi în incident, inclusiv B.F., şi a organizat confruntări între aceştia. Cu toţii şi-au menţinut poziţiile anterioare.

B.F. a făcut un test poligraf, la care rezultatul a fost: absenţa comportamentului simulat. Reclamantul a refuzat să facă testul, susţinând că nu este o probă credibilă.
24. La cererea procurorului, Institutul de Medicină Legală Timişoara a verificat probele medicale. La 27 iulie 2005, institutul a concluzionat că a existat o legătură de cauzalitate între incidentul din 12 mai şi ruptura de splină a reclamantului. Cu toate acestea, raportul de expertiză nu a exclus existenţa altor traumatisme care ar fi putut cauza ruptura de splină.
25. La 19 octombrie 2005, parchetul a decis încetarea urmăririi penale faţă de B.F. şi continuarea identificării adevăratului agresor. Parchetul a considerat că probele strânse nu erau suficient de concludente pentru a răsturna prezumţia de nevinovăţie în favoarea lui B.F. Parchetul a reţinut, în special, absenţa unor probe directe ale unei agresiuni violente, ezitările reclamantului din timpul anchetei, precum şi concluzia raportului de expertiză medico-legală, care nu excludea existenţa altor traumatisme care ar fi putut cauza ruptura de splină.
26. Reclamantul a contestat rezoluţia procurorului. La 28 noiembrie 2005, procurorul-şef i-a respins contestaţia.

27. În continuare, reclamantul a formulat plângere la Tribunalul Timiş. Acesta a susţinut că probele împotriva lui B.F., inclusiv concluziile raportului medical, au fost ignorate sau interpretate eronat, precum şi că procurorul a trecut cu vederea faptul că la 4 ani de la incident îi era greu să îşi amintească exact ce s-a întâmplat, ceea ce explica ezitările sale. Acesta a mai subliniat că testul poligraf nu era recunoscut ca probă de Codul de procedură penală şi că a refuzat testul deoarece ar fi fost efectuat de colegii lui B.F.
La 5 iunie 2006, reclamantul a repetat aceste argumente în faţa tribunalului.

28. La 25 septembrie 2006, instanţa a respins acţiunea reclamantului. Instanţa a considerat că nu existau probe la dosar care să susţină acuzaţiile. Instanţa nu a dat un răspuns la argumentele reclamantului.
29. Reclamantul a declarat apel împotriva deciziei tribunalului, invocând din nou probele aflate la dosar care susţineau versiunea sa asupra evenimentelor. De asemenea, acesta s-a plâns că nu a fost reexaminat de institutul medico-legal.

La 5 martie 2007, Curtea de Apel Timişoara a respins apelul. Instanţa a considerat că îndoielile faţă de vinovăţia lui B.F. justificau rezoluţia procurorului şi că acesta beneficia de prezumţia de nevinovăţie. Curtea de apel nu a oferit răspunsuri explicite la argumentele reclamantului.
ÎN DREPT

I. Cu privire la pretinsa încălcare a art. 6 § 1 din Convenţie
30. Reclamantul s-a plâns, în temeiul art. 6 din Convenţie, de casarea, printr-un recurs în anulare, a deciziei definitive din 24 martie 2004. Dispoziţiile relevante de la art. 6 prevăd următoarele:

„Orice persoană are dreptul la judecarea în mod echitabil [...] a cauzei sale, de către o instanţă [...], care va hotărî [...] asupra încălcării drepturilor şi obligaţiilor sale cu caracter civil [...]”

A. Cu privire la admisibilitate
31. Curtea constată că acest capăt de cerere nu este în mod vădit nefondat în sensul art. 35 § 3 din Convenţie. De asemenea, Curtea constată că nu prezintă niciun alt motiv de inadmisibilitate. Prin urmare, trebuie să fie declarat admisibil.
B. Cu privire la fond
1. Argumentele părţilor

32. Potrivit reclamantului, casarea unei decizii definitive printr-un recurs în anulare constituie o încălcare a dreptului la un proces echitabil.

33. Guvernul a contestat încălcarea drepturilor reclamantului, în măsura în care reînceperea procesului penal era permisă, la acea dată, de art. 410 alin. (I) pct. 8 C. proc. pen. când s-a comis „o eroare gravă de fapt”, iar Procurorul general a respectat termenul de un an pentru introducerea cererii.

34. În opinia Guvernului, intervenţia Înaltei Curţi de Casaţie şi Justiţie fusese necesară pentru a face posibilă clarificarea elementelor faptice lăsate neexplicate de instanţele ordinare şi nu încălcase principiul securităţii juridice.

2. Motivarea Curţii

a) Principii generale

35. Pentru început, Curtea constată că reclamantul, constituindu-se parte civilă, a introdus o acţiune civilă pentru recuperarea prejudiciului cauzat de o infracţiune şi consideră că respectiva procedură este hotărâtoare pentru „drepturile sale cu caracter civil”, ceea ce angajează aplicabilitatea art. 6 în prezenta cauză [a se vedea Perez împotriva Franţei (MC), nr. 47287/99, pct. 62 şi 66, CEDO 2004‑I].

36. În continuare, Curtea face referire la principiile generale pe care le-a consacrat în jurisprudenţa sa cu privire la casarea unei decizii definitive şi efectele acesteia asupra principiului securităţii juridice. În special, Curtea reaminteşte că a examinat deja conformitatea cu cerinţele Convenţiei a casării unor decizii definitive prin care, precum în prezenta cauză, s-au acordat despăgubiri părţilor civile în cadrul unui proces penal [SC Plastik ABC împotriva României, nr. 32299/03, pct. 15, 7 aprilie 2008; Igna şi Igna (Valea) împotriva României, nr. 1526/02 şi 1528/02, pct. 44‑56, 14 februarie 2008; şi Lenskaya împotriva Rusiei, nr. 28730/03, pct. 29‑44, 29 ianuarie 2009]. În asemenea cazuri, deşi se abordează conceptul de „viciu fundamental”, Curtea a subliniat că simpla considerare că ancheta desfăşurată în cazul reclamantului a fost „incompletă şi părtinitoare” sau a condus la o achitare „eronată” nu poate, în sine, dacă nu sunt încălcate normele de competenţă şi nu există încălcări grave ale procedurii judiciare, abuz de putere, erori vădite în aplicarea dreptului material sau alte motive importante derivate din interesele justiţiei, să indice prezenţa unui viciu fundamental în procedura anterioară (a se vedea Lenskaya, citată anterior, pct. 34, şi Radchikov împotriva Rusiei, nr. 65582/01, pct. 48, 24 mai 2007).
b) Aplicarea acestor principii în prezenta cauză

37. În prezenta cauză, prin casarea deciziei din 24 martie 2004 printr-un recurs în anulare, Înalta Curte de Casaţie şi Justiţie a desfiinţat un întreg proces juridic care se încheiase cu o hotărâre judecătorească cu statut de res judicata.

Din punctul de vedere al reclamantului, cauza are ca obiect acordarea de despăgubiri civile şi, prin urmare, trebuie examinată în cadrul laturii civile a art. 6 § 1 din Convenţie. Curtea ţine totuşi cont de faptul că decizia definitivă a fost pronunţată într-un proces penal.
38. În consecinţă, Curtea constată că motivele pentru redeschiderea procedurii nu erau bazate nici pe fapte noi, nici pe erori grave de procedură, ci mai degrabă pe faptul că Procurorul General nu a fost de acord cu modul în care tribunalul şi Înalta Curte de Casaţie şi Justiţie au apreciat faptele, concluzia instanţelor fiind că vinovăţia lui B.F. era dovedită de declaraţiile concordante ale martorilor, inclusiv cea dată de un poliţist. În opinia Curţii, aceste motive, ca şi motivele invocate de Completul de 9 judecători din cadrul Înaltei Curţi de Casaţie şi Justiţie pentru redeschiderea procedurii, nu erau suficiente ca să justifice contestarea caracterului definitiv al hotărârii şi recurgerea la o cale de atac extraordinară în acest scop.

39. Mai mult, Înalta Curte de Casaţie şi Justiţie a solicitat cercetări suplimentare şi interogarea trecătorilor. Se pare însă că procurorul nu a dat curs acelor indicaţii. În orice caz, utilitatea efectuării de cercetări în rândul trecătorilor fusese ridicată deja de curtea de apel în procedura ordinară, însă instanţa supremă nu a considerat necesară căutarea unor probe noi, inclusiv în rândul martorilor oculari.
40. Prin urmare, nu există motiv pentru a considera că deciziile instanţelor inferioare erau viciate de erori grave care ar justifica reînceperea anchetei penale. Pare a fi vorba doar de coexistenţa a două opinii diferite pe această temă, ceea ce nu se poate considera un motiv legal pentru redeschiderea procedurii (a se vedea Lenskaya, citată anterior, pct. 30-33).

41. Curtea concluzionează că Guvernul nu a dovedit că s-a realizat un just echilibru între diversele interese aflate în joc pentru a justifica redeschiderea procedurii având ca efect desfiinţarea soluţiei pronunţate în cauză, inclusiv pe latura civilă a procedurii, chestiune care este de interes pentru reclamant în prezenta cauză.

Prin urmare, a fost încălcat art. 6 § 1 din Convenţie.

II. Cu privire la pretinsa încălcare a art. 3 din Convenţie
42. Reclamantul s-a plâns că B.F. a dat dovadă de purtare abuzivă faţă de el şi că nu a fost pedepsit pentru această purtare, în pofida probelor existente împotriva poliţistului. Curtea va examina acest capăt de cerere din perspectiva art. 3 din Convenţie, redactat după cum urmează:

„Nimeni nu poate fi supus torturii, nici pedepselor sau tratamentelor inumane ori degradante.”

A. Cu privire la admisibilitate
43. Curtea constată că acest capăt de cerere nu este în mod vădit nefondat în sensul art. 35 § 3 din Convenţie. De asemenea, Curtea constată că nu prezintă niciun alt motiv de inadmisibilitate. Prin urmare, trebuie să fie declarat admisibil.
B. Cu privire la fond
1. Argumentele părţilor

44. Reclamantul a subliniat că a fost necesară extirparea unui organ ca urmare a violenţei la care a fost supus de către ofiţerul de poliţie. Acesta a mai afirmat că probele împotriva lui B.F. au fost ignorate de instanţe. Mai mult, reclamantul şi avocatul său nu au fost chemaţi să participe la toate şedinţele de judecată ulterioare casării deciziei definitive. În ultimul rând, acesta a subliniat că nu a fost reexaminat de autoritatea medicală care a întocmit al doilea raport medico-legal.
45. Guvernul a afirmat că poliţistul nu a recurs la forţă în timpul intervenţiei din 12 mai 2001. Fără să nege existenţa unei vătămări, Guvernul a afirmat că probele arătau că actul de violenţă nu avusese loc în timpul intervenţiei poliţiei.

46. Guvernul a invocat câteva argumente în acest sens, în special: că dubiile erau în favoarea poliţistului acuzat; că expertizele arătau că actul de violenţă ar fi putut avea loc în alt moment decât cel al intervenţiei poliţiei; că, în pofida eforturilor autorităţilor, nu s-a putut stabili cauza exactă a leziunii, însă ancheta era încă în desfăşurare.

Guvernul a declarat că art. 3 nu implică obligatoriu pedepsirea cu orice preţ a agenţilor statului implicaţi în pretinse rele tratamente şi a subliniat că, în prezenta cauză, faptul că nu au fost încă identificate persoanele răspunzătoare pentru actul de violenţă nu era imputabil autorităţilor, ci mai degrabă împrejurărilor incidentului: totul s-a întâmplat foarte rapid, vizibilitatea era precară, iar poliţiştii purtau costume de intervenţie şi măşti.
47. Invocând Klaas împotriva Germaniei (22 septembrie 1993, pct. 29, seria A nr. 269) şi Ribitsch împotriva Austriei (4 decembrie 1995, pct. 32, seria A nr. 336), Guvernul a afirmat că Curtea nu ar trebui să înlocuiască evaluarea făcută de instanţele interne cu propria sa evaluare a faptelor.

48. De asemenea, Guvernul a afirmat că ancheta asupra acuzaţiilor de rele tratamente fusese efectivă, adecvată şi independentă. Procurorii şi instanţele au acţionat în baza acuzaţiilor reclamantului şi au examinat toate probele disponibile într-un termen rezonabil. Guvernul a subliniat că, spre deosebire de cauza Bursuc împotriva României (nr. 42066/98, pct. 104, 12 octombrie 2004), în prezenta cauză nu au existat îndoieli privind independenţa şi imparţialitatea procurorului deoarece nu existau raporturi ierarhice între organele de urmărire penală şi suspecţi.
2. Motivarea Curţii

a) Principii generale relevante

49. Curtea reaminteşte jurisprudenţa sa privind art. 3, în special în ceea ce priveşte evaluarea, de către Curte, a nivelului minim de gravitate pe care relele tratamente trebuie să îl atingă pentru a intra sub incidenţa acestui articol [a se vedea Assenov şi alţii împotriva Bulgariei, 28 octombrie 1998, pct. 93, Culegere de hotărâri şi decizii 1998‑VIII; Irlanda împotriva Regatului Unit, 18 ianuarie 1978, pct. 162, seria A nr. 25; Kudła împotriva Poloniei (MC), nr. 30210/96, pct. 91-92, CEDO 2000-XI; Peers împotriva Greciei, nr. 28524/95, pct. 67-74, CEDO 2001-III; şi Raninen împotriva Finlandei, 16 decembrie 1997, pct. 55, Rapoarte 1997‑VIII].

50. Mai mult, Curtea reaminteşte că, în cazul în care o persoană formulează o plângere credibilă că a fost supus unor rele tratamente de către agenţi de poliţie sau alţi agenţi ai statului, care au încălcat art. 3, această dispoziţie impune efectuarea unei anchete oficiale efective în măsură să conducă la identificarea şi pedepsirea persoanelor răspunzătoare [a se vedea Selmouni împotriva Franţei (MC), nr. 25803/94, pct. 87, CEDO 1999-V; Assenov şi alţii, citată anterior, pct. 102; şi, mutatis mutandis, Velikova împotriva Bulgariei, nr. 41488/98, pct. 70, CEDO 2000-VI].

51. Curtea este sensibilă la natura subsidiară a rolului său şi recunoaşte că trebuie să aplice prudenţă în preluarea rolului de instanţă de prim grad de jurisdicţie de facto, atunci când acest lucru nu devine inevitabil prin circumstanţele unui caz anume [a se vedea, de exemplu, McKerr împotriva Regatului Unit (dec.), nr. 28883/95, 4 aprilie 2000]. Cu toate acestea, acolo unde se fac afirmaţii în contextul art. 3 din Convenţie, Curtea trebuie să facă o examinare deosebit de profundă (a se vedea, mutatis mutandis, Ribitsch împotriva Austriei, citată anterior, pct. 32, şi Avşar, citată anterior, pct. 283), chiar dacă unele proceduri şi cercetări pe plan intern au avut deja loc [Cobzaru împotriva României, nr. 48254/99, pct. 65, 26 iulie 2007; precum Irlanda, citată anterior, pct. 161; Salman împotriva Turciei (MC), nr. 21986/93, pct. 100, CEDO 2000‑VII; şi Boicenco, citată anterior, pct. 104, privind standardul probei aplicat în aceste cauze].

52. În cazul în care o persoană este vătămată cât timp se află în arestul poliţiei, orice fel de leziune va duce la prezumţia că persoana a fost supusă unor rele tratamente; statul trebuie să ofere o explicaţie plauzibilă cu privire la modul în care au apărut leziunile, în caz contrar chestiunea intrând sub incidenţa art. 3 din Convenţie (Boicenco, citată anterior, pct. 103).

b) Aplicarea acestor principii în prezenta cauză

53. Pentru început, Curtea constată că efectul vătămării reclamantului a fost pierderea unui organ. Guvernul nu a negat nici existenţa, nici gravitatea vătămării. Curtea consideră că aceasta era suficient de gravă încât să constituie un tratament sancţionat de art. 3.
Rămâne de examinat dacă statul ar trebui să fie tras la răspundere, conform art. 3, pentru vătămarea respectivă.

54. Curtea constată că, în seara zilei de 12 mai 2001, reclamantul şi alte patru persoane au fost scoase în mod violent din maşină şi arestate de un grup de 7 ofiţeri de poliţie din cadrul forţelor speciale. Reclamantul a afirmat că a fost recunoscut de unul dintre agenţi, iar acesta din urmă l-a lovit ca să se răzbune pentru o altercaţie anterioară.

Poliţiştii, ca şi Guvernul, au negat că poliţistul era răspunzător pentru leziunea suferită de reclamant.

55. La câteva zile după incident, a fost necesară extirparea splinei reclamantului, iar rapoartele medicale întocmite în acest caz concordau că exista o posibilă legătură de cauzalitate între incidentul din 12 mai şi ruptura de splină.

56. Curtea constată că plângerea penală introdusă de reclamant a fost urmată de o anchetă asupra incidentului. Procurorul, tribunalul şi Înalta Curte de Casaţie şi Justiţie – în calitate de instanţă de ultim grad de jurisdicţie – au concluzionat, în urma examinării probelor aflate la dosar, că B.F. l-a lovit pe reclamant. În consecinţă, instanţele l-au condamnat pe poliţist (a se vedea supra, pct. 17 şi 20).
57. Cu toate acestea, deciziile respective au fost casate ulterior şi s-a desfăşurat o nouă anchetă asupra incidentelor, soluţionată cu achitarea lui B.F.

58. Curtea a constatat că măsura casării deciziei definitive din 24 martie 2004 este incompatibilă cu garanţiile Convenţiei, în măsura în care aceasta nu era justificată de cerinţele bunei administrări a justiţiei (a se vedea supra, pct. 41).

Întrucât ancheta desfăşurată ulterior casării deciziei definitive nu a fost în deplină conformitate cu normele Convenţiei, Curtea nu remarcă niciun motiv să se abată de la concluziile formulate de tribunal în data de 28 mai 2003 şi confirmate de Înalta Curte de Casaţie şi Justiţie în data de 24 martie 2004. Niciunul dintre argumentele invocate de Guvern nu justifică o abordare diferită.

59. Prin urmare, Curtea consideră că Guvernul nu a stabilit într-un mod satisfăcător că leziunile reclamantului au fost cauzate altfel decât prin actul de violenţă la care l-a supus un ofiţer de poliţie şi concluzionează că leziunile au fost rezultatul unei forme de rele tratamente (a se vedea, de asemenea Stoica împotriva României, nr. 42722/02, pct. 80, 4 martie 2008). În consecinţă, a fost încălcat art. 3 din Convenţie.

III. Cu privire la celelalte pretinse încălcări ale Convenţiei
60. În ultimul rând, reclamantul s-a plâns, în temeiul art. 1 la Protocolul nr. 1 din Convenţie, de casarea, printr-un recurs în anulare, a deciziei definitive din 24 martie 2004.

61. Cu toate acestea, având în vedere constatarea încălcării art. 3 şi a art. 6 din Convenţie (a se vedea supra, pct. 40 şi 64), Curtea consideră că acest capăt de cerere este admisibil, dar că nu este necesar să se cerceteze dacă articolul invocat a fost încălcat (a se vedea, mutatis mutandis, Bota, citată anterior, pct. 59).

III. Cu privire la aplicarea art. 41 din Convenţie
62. Art. 41 din Convenţie prevede:

„Dacă Curtea declară că a avut loc o încălcare a convenţiei sau a protocoalelor sale şi dacă dreptul intern al înaltei părţi contractante nu permite decât o înlăturare incompletă a consecinţelor acestei încălcări, Curtea acordă părţii lezate, dacă este cazul, o reparaţie echitabilă”.

A. Prejudiciu
63. Cu titlu de prejudiciu material, reclamantul a solicitat:
– 2 000 euro (EUR) pentru cheltuielile de spitalizare şi medicamente; şi

– 6 000 EUR pentru pierderea veniturilor, reprezentând salariul pe care l-ar fi câştigat dacă ar fi jucat în continuare ca jucător de fotbal profesionist, ceea ce nu mai era posibil din cauza leziunii suferite. Acesta a prezentat o copie a contractului semnat cu un club de fotbal pentru perioada 1995-1997.
De asemenea, acesta a solicitat 1 500 000 EUR cu titlu de prejudiciu moral, cauzat de relele tratamente şi efectele acestora în viaţa sa.

64. Guvernul a considerat că pretenţiile reclamantului cu titlu de prejudiciu material erau speculaţii fără nicio justificare. Acesta a afirmat că prejudiciul moral pretins era excesiv.

65. Curtea consideră că, chiar şi presupunând că exista o legătură de cauzalitate între încălcarea constatată şi prejudiciul material pretins, reclamantul nu a fost în măsură să prezinte probe suficiente în susţinerea afirmaţiilor sale; prin urmare, respinge acest capăt de cerere. Pe de altă parte, Curtea consideră că reclamantul a avut de suferit ca urmare a încălcărilor constatate anterior; în consecinţă, îi acordă 21 000 EUR pentru prejudiciul moral.

B. Cheltuieli de judecată
66. În ultimul rând, reclamantul a solicitat 1 200 EUR pentru onorariul avocatului său în faţa instanţelor interne şi 10% din suma acordată cu titlu de prejudiciu material şi moral, pe care va trebui să o plătească apărătorului său în faţa Curţii. Acesta a prezentat copii ale facturilor care atestau că în perioada august 2004 – februarie 2007 a plătit 18 000 000 ROL şi 2 260 RON avocatului său.

67. Guvernul a afirmat că suma solicitată cu titlu de cheltuieli de judecată în procedura din faţa Curţii era speculativă.

68. În conformitate cu jurisprudenţa Curţii, un reclamant are dreptul la rambursarea cheltuielilor de judecată numai în măsura în care se stabileşte caracterul real, necesar şi rezonabil al acestora. În prezenta cauză, ţinând seama de documentele pe care le deţine şi de criteriile menţionate anterior, Curtea consideră că este rezonabil să acorde suma de 2 500 EUR pentru toate cheltuielile.

C. Dobânzi moratorii
69. Curtea consideră necesar ca rata dobânzilor moratorii să se întemeieze pe rata dobânzii facilităţii de împrumut marginal practicată de Banca Centrală Europeană, majorată cu trei puncte procentuale.

Pentru aceste motive, 
în unanimitate, 
CURTEA:

1. declară cererea admisibilă;

2. hotărăşte că a fost încălcat art. 6 § 1 din Convenţie;

3. hotărăşte că a fost încălcat art. 3 din Convenţie;

4. hotărăşte că nu este necesară examinarea capătului de cerere întemeiat pe art. 1 din Protocolul nr. 1 la Convenţie;

5. hotărăşte

a) că statul pârât trebuie să plătească reclamantului, în termen de trei luni de la data rămânerii definitive a hotărârii, în conformitate cu art. 44 § 2 din Convenţie:

i) 21 000 EUR (douăzeci şi una de mii de euro), plus orice sumă ce poate fi datorată cu titlu de impozit, pentru prejudiciul moral;

ii) 2 500 EUR (două mii cinci sute de euro), plus orice sumă ce poate fi datorată de reclamant cu titlu de impozit, pentru cheltuielile de judecată;

b) că sumele de mai sus trebuie convertite în moneda statului pârât la rata de schimb aplicabilă la data plăţii;

c) că, de la expirarea termenului menţionat de trei luni şi până la efectuarea plăţii, aceste sume trebuie majorate cu o dobândă simplă, la o rată egală cu rata dobânzii facilităţii de împrumut marginal practicată de Banca Centrală Europeană, aplicabilă pe parcursul acestei perioade şi majorată cu trei puncte procentuale;

6. respinge cererea de acordare a unei reparaţii echitabile pentru celelalte capete de cerere.

Redactată în limba engleză, apoi comunicată în scris, la 12 iulie 2011, în temeiul art. 77 § 2 şi § 3 din Regulament.


PREŞEDINTE,
Grefier,

JOSEP CASADEVALL
Santiago Quesada
